Сабийхэм я унэтIакIуэхэр утыку къохьэ
Ди къэралым илъэс зыбжанэ лъандэрэ къыщызэрагъэпэщауэ щыIэщ, Iуэхугъуэ купщIафIэхэри щызэфIех «Гъуэгугъэлъагъуэхэм я зэгухьэныгъэм» («Лига вожатых»). Зи лэжьыгъэр езыгъэфIэкIуэну хущIэкъу егъэджакIуэ, гъэсакIуэ, сабийхэм ядэлажьэ нэгъуэщI IэщIагъэлI ныбжьыщIэ зэчиифIэхэм я зэгухьэныгъэм и лэжьыгъэр еунэтI УФ-м ЕгъэджэныгъэмкIэ и министерствэм къепха, ШколакIуэхэм я урысейпсо зэщIэхъееныгъэм (РДШ). Абы къыхилъхьауэ иджыпсту йокIуэкI вожатэхэм я къэралпсо зэпеуэ зэIуха.
Урысейпсо зэхьэзэхуэм хэт хъунущ курыт, пэщIэдзэ школхэм, сабий гъэсапIэхэм, ныбжьыщIэхэм щадэлажьэ нэгъуэщI IуэхущIапIэхэм я IэщIагъэлIхэр, студентхэр. Iыхьэ зыбжанэу зэщхьэщыхауэ екIуэкIыну зэпеуэм абыхэм щагъэлъэгъуэнущ ябгъэдэлъ зэфIэкI зэмылIэужьыгъуэхэр: дерс зэIухахэр ятынущ, веб-семинархэр ирагъэкIуэкIынущ, адэкIэ я мурадхэр къыщагъэнэIуэнущ. Апхуэдэ щIыкIэкIэ зэпеуэр ипэжыпIэкIэ мэхъу егъэджэныгъэ-гъэсэныгъэ IэнатIэм и лэжьакIуэхэр я Iуэху зехьэкIэ пэрытымкIэ, я пщэрылъ Iуэхухэр зэрызэфIах мардэщIэхэмкIэ щызэдэгуашэ утыкушхуэ.
Гъэ къэси хуэдэу, ди республикэм и егъэджакIуэ, гъэсакIуэ ныбжьыщIэхэр, пединститутхэм я курс нэхъыжьхэм щеджэ студентхэр, хэтынущ къэралпсо зэпеуэм. Зи къарурэ зэфIэкIрэ еплъыжыну гукъыдэж зыщI IэщIагъэлI ныбжьыщIэхэм я лъэIу тхылъхэр 2021 гъэм и фокIадэм и 15 пщIондэ ягъэхь хъунущ вожатый.рф. Интернет сайтым. Абы нэхъ зэпкърыхауэ итщ урысейпсо утыкум уихьэфын папщIэ, зэбгъэпэщын хуей дэфтэрхэмрэ тхылъхэмрэ.
Зэпеуэм къыхэжаныкIхэм Iэмал яIэнущ УФ-м и еджапIэ нэхъыфIхэм, цIэрыIуэхэм зыпащIэу ябгъэдэлъ зэфIэкIхэр нэхъри ирагъэфIэкIуэну, егъэджэныгъэ курс хэхахэр къаухыну.
КЪАРДЭН Маритэ.
